Evel rener ar strollad broadelour, Plaid Cymru, e vez dalchet soñj eus Gwynfor Evans peurgetket. Dreist-holl e chom e anv stag ouzh ar stourm  da gaout ur chadenn skinwel gembraek, rak pa oa bet nachet reiñ ur chadenn gembraek da Gembre, goude ma oa bet prometet unan, en doa disklêriet e yunje ken na cheñchje an itron Thatcher he soñj. Dre ma oa savet kement a Gembreiz a-du gantañ e teuas gouarnamant dibleg ar Virourien da blegañ, ha krouet e voe S4C e 1982.